Shavkat Mirziyoyev Orolbo‘yiga xorijiy investitsiyalarni jalb etish va “yashil iqtisodiyot”ni rivojlantirishni taklif etdi

Orolni qutqarish xalqaro jamg‘armasi ta’sischi davlatlari rahbarlarining keng doiradagi majlisi bo‘lib o‘tdi. Unda O‘zbekiston, Turkmaniston, Tojikiston, Qozog‘iston, Qirg‘iziston delegatsiyalari a’zolari, jamg‘arma boshqaruvi vakillari ishtirok etdi. Bu haqda Prezident matbuot xizmati ma’lum qildi.

Majlisda Prezident Shavkat Mirziyoyev nutq so‘zladi.
“Qariyb o‘n yillik tanaffusdan so‘ng o‘tayotgan Orolni qutqarish xalqaro jamg‘armasi ta’sischi davlatlari rahbarlarining bugungi tarixiy majlisi tashkilot faoliyatida yangi sahifa ochadi, Markaziy Osiyoda mintaqaviy sheriklikka katta sur’at bag‘ishlaydi. Biz bu boradagi o‘zaro hamkorlikka qat’iy tayyor ekanimizni yana bir bor tasdiqlaymiz”, dedi Shavkat Mirziyoyev.
Orol dengizi qurishining oqibatlari tobora chuqurlashayotgani, Orolbo‘yi atrofidagi hududlar cho‘llanishi davom etayotgani ta’kidlandi. Suv resurslari tanqisligi, yer degradatsiyasi, bioxilma-xillikning kamayishi va boshqa jiddiy iqlim o‘zgarishlari kuzatilayotganiga e’tibor qaratildi.
“Shu bois bugungi uchrashuvimiz juda muhim. Ushbu halokat oqibatlarini yengib o‘tish va Orolbo‘yida ijtimoiy-iqtisodiy vaziyatni yaxshilash, mamlakatlarimiz manfaatlarini hisobga olgan holda suv va ekologiya bilan bog‘liq muammolarni hal etish uchun sa’y-harakatlarimizni birlashtirishimiz zarur.
Orolni qutqarish xalqaro jamg‘armasi bu boradagi yagona mintaqaviy tashkilotdir. U mamlakatlarimiz hamkorligining ta’sirchan mexanizmiga aylanishi mumkin.
Ishonamanki, tashkilot doirasida mintaqaning barcha mamlakatlari manfaatlari o‘rtasida muvozanatga erisha olamiz. Zero, umumiy kelajagimiz – o‘zimizning qo‘limizda”, deya ta’kidladi davlat rahbari.

Prezident Orolni qutqarish xalqaro jamg‘armasi faoliyatini takomillashtirish, hududga innovatsion yechimlar va xorijiy investitsiyalarni jalb etish, “yashil iqtisodiyot”ni rivojlantirish, ilmiy-amaliy tadqiqotlar olib borish va boshqa masalalar bo‘yicha muhim takliflarni ilgari surdi.